|  |
| --- |
| **Обрађивач:** |
| Одјељење за привреду и друштвене дјелатности |

**И З В Ј Е Ш Т А Ј**

**О РЕАЛИЗАЦИЈИ ПОЛИТИКЕ ВОЛОНТИРАЊА ЗА 2025. ГОДИНУ**

Градишка, фебруар 2026. године

**I – УВОД**

Волонтирање као добровољан вид пружања помоћи другоме, а без личне користи у виду новчане надокнаде, већ дуго постоји међу људима. Оно по чему се разликује волонтирање, некада и сад, је начин на који се заједница и представници власти односе према њему у смислу његовог препознавања, подстицања и вредновања.

Народна скупштина и Влада Републике Српске су такође препознале важност волонтирања за развој друштва путем усвајања Закона о волонтирању Републике Српске 2008. године те усвајањем новог и побољшаног Закона о волонтирању 2013. године. Овај закон је креиран на начин да се јасно дефинишу начини и услови организовања волонтирања и рада са волонтерима.

Свакако, веома је важно и неопходно разликовати волонтирање дефинисано Законом о волонтирању од волонтерског приправничког рада дефинисаног Законом о раду, који незапослена лица, којима је радно искуство и полагање стручног испита услов за заснивање радног односа, обављају код послодавца у времену предвиђеном за одређену стручну спрему без накнаде.

Приликом припреме закона, важан фокус је био на међународним стандардима и дефиницијама које на једноставан начин појашњавају концепт волонтирања и његове улоге у развоју друштва. С тим у вези, сам закон је јасно дефинисао шта је то волонтирање: „Волонтирање је активност од интереса за Републику Српску којом се доприноси побољшању квалитета живота, активном укључивању грађана у друштвене процесе и развоју хуманијег и равноправнијег демократског друштва.“

Такође, јасно је дефинисао ко може да буде волонтер: „Волонтер може бити свако физичко лице старије од 15 година које у Републици обавља волонтерске услуге у складу са овим законом". У нашој земљи постоји стереотип да су волонтери млади људи, али волонтирање могу да обављају сви радно способни грађани, а најнижа старосна граница волонтера је 15 година.

Волонтирање на подручју града Градишка има дугу традицију и присутно је дуги низ година у разним облицима. У скорије вријеме, волонтирање је највише промовисано од стране организација цивилног друштва које дјелују на подручју града Градишка, као и одређених јавних институција које су активно промовисале волонтерски рад и ангажман.

Градска управа града Градишка кроз Политику волонтирања поспјешује волонтерски рад оснаживањем младих да активно учествују у развоју своје заједнице. Промоција волонтеризма протеклих година подстиче се кроз грантовска средства преко организација цивилног друштва. Учешће младих у свим сферама јавног живота и развоју политика које се тичу младих на локалном нивоу подстицано је и промовисано од стране града Градишка. Када говоримо о промоцији волонтирања на подручју града Градишка, треба истаћи да највећи допринос даје Градска организација Црвеног крст Градишка.

**II – ГРАДСКА ОРГАНИЗАЦИЈА ЦРВЕНОГ КРСТА ГРАДИШКА**

Црвени крст је хуманитарна организација основана са циљем ублажавања људске патње, заштите људског живота и здравља као и осигуравање поштовања људског бића. Организација која традиционално окупља значајан број волонтера и почива на волонтеризму, која редовно организује волонтерске активности и укључује значајан број волонтера у свој рад.

Волонтери Црвеног крста окупљени су у Клуб младих Црвеног крста који броји преко 120 волонтера, то су углавном ученици средњих школа и омладина. Сваке године се врши упис нових чланова јер ученици који заврше средњу школу одлазе на даље школовање. Након уписа обавезно се организују предавања за све чланове и то из сљедећих области: историјат Црвеног крста, дисеминација, промоција хуманих вриједности, болести зависности, репродуктивно здравље, борба против трговине људима, прва помоћ и реалистички приказ повреда стања и обољења. Предавања раде волонтери, чланови Клуба младих, који су стекли звање инструктора из одређених области (вршњачка едукација). Предавање се такође реализује и са ученицима основних школа. Ову активност помажу наставници и професори основних и средњих школа, који су задужени за реализацију програмских активности Црвеног крста.

У 2025. години волонтери Градске организације Црвеног крста Градишка учествовали су у неколико значајних догађаја:

* **Хуманитарна трка „Зимска петица“**

Волонтери ГОЦК-а и запослени подржали су хуманитарну трку. Волонтери су имали задатак да такмичарима у случају потребе пруже прву помоћ, као и да дијеле освјежење учесницима.

* **9. jануар Дан Републике Српске**

Поводом обиљежавања Дана Републике Српске, волонтери ГОЦК-а учествовали су на свечаном дефилеу у Бањој Луци. У дефилеу је учествовало 36 волонтера.

* **Мале олимпијске игре Републике Српске**

Градска организација Црвеног крста Градишка учествовала у реализацији овог пројекта на нивоу града Градишка. У овом пројекту је учествоваoло 4 волонтера Клуба млади ГО Црвеног крста Градишка, који су оспособљени за пружање прве помоћи, те су кроз овај пројекат промовисали волонтеризам и програм прве помоћи.

* **Регионална трка у брдском бициклизму**

Догађај је организовао Бициклистички клуб „Изазов“, а волонтери ГОЦК-а су подржали овај догађај у организационом дијелу дијељењу освјежења, давању подршке учесницима, давању смјерница, дочекивању учесника на завршној линији и дијељењу медаља.

* **Сви смо ми дио вас**

На излетишту у Гашници одржано је међународно дружење дјеце и омладине са потешкоћама у развоју под називом „Сви смо ми дио вас” у организацији Удружења за помоћ ментално недовољно развијеним лицима из Градишке. Током дружења за дјецу је обезбијеђен богат кутурно-умјетнички програм, спортски садржаји те вожње кочијама и моторима. Волонтери су имали значајну улогу у промоцији овог догађаја и сензибилизацији јавности о овој теми, али и у асистенцији дјеци на самом догађају како би сви безбиједно и лако учествовали у активностима.

* **Волонтерска акција са Удружењем „Дуга“**

Волонтерски програм обухватао је активно учешће и интеракцију волонтера са дјецом са сметњама у развоју у оквиру спортских активности. Као најпоузданији волонтери показали су се средњошколци и студенти одговарајућих струка (педагози, дефектолози, социјални радници и психолози).

* **Дигитална тврђава-заједно за сигурну младост**

Пројекат је реализован у периоду од 15.09. до 15.11.2025. године, а за циљ је имао подизања свијести о значају менталног здравља, активизма младих, омладинског рада и волонтирања. У реализациј пројекта учествовало је 276 особа и анимирано је 10 нових волонтера.

* **Бициклијада „Др Борислав Шокчевић“**

Догађај је организовао Бициклистички клуб „Изазов", а волонтери ГОЦК-а су подржали овај догађај у организационом дијелу дијељењу освјежења, помоћи око подјела медаља, као и при усмјеравању бициклиста према циљу.

* **Међународни дан књиге**

Догађај је организован у сарадњи са ЈУ Народна библиотека Градишка. Волонтери су поводом овог догађаја даровали књиге суграђанима и на тај начин обиљежили Међународни дан књиге.

* **Конференција беба 2025.**

Министарство породице, омладине и спорта Републике Српске и Градска управа града Градишка организовали су манифестацију, а волонтери су помогли саму припрему догађаја, украшавању позорнице, уношењу потребних реквизита, те потом и склањању и чишћењу простора.

Спроведена су значајна такмичења прије свега градско, регионално и републичко такмичење из прве помоћи, познавање покрета Црвеног крста, мисли мине, те су обиљежени важни датуми: Дјечија недеља, Свјетски дан и недеља Црвеног крста, Свјетски дан прве помоћи, Недеља борбе против туберкулозе, Свјетски дан сјећања на жртве саобраћајних незгода, Свјетски дан борбе против сиде и Недеља солидарности.

Међународни дан волонтера обиљежен је у децембру и том приликом уручене су награде за волонтере, који су дали посебан допринос развоју волонтирања током 2025. године на основу регистрованих волонтерских сати и степена ангажовања у заједници. Догађај је промовисан у медијима и на друштвеним мрежама а самим тим и Градска организација Црвеног крста и Градишка као град „који волонтира”.

Волонтери Градске организације Црвеног крста Градишка су 2025. години укупно остварили 2139 волонтерских сати. Поред наведеног учествовали су у прикупљању и подјели хуманитарне помоћи, прикупљању и подјели новогодишњих пакетића дјеци из социјално угрожених породица, помоћ старима и изнемоглима и другим сличним акцијама. Осим школа активности се спроводе и у сарадњи са мјесним заједницама, које су углавном активне у социјалним активностима и на анимирању добровољног давалаштва крви.

**ОБРАЂИВАЧ: ПРЕДЛАГАЧ:**

Одјељење за привреду ГРАДОНАЧЕЛНИК

и друштвене дјелатности Зоран Аџић

НАЧЕЛНИК ОДЈЕЉЕЊА

Славко Мекињић