**ОБРАЂИВАЧ: Одјељење за комуналне**

**и стамбене послове**

**ИНФОРМАЦИЈА**

**о стању водоснабдијевања и одвођењу отпадних вода на подручју града Градишка за 2025. годину**

**Градишка, фебруар 2026. године**

**ВОДОСНАБДИЈЕВАЊЕ**

Водоводни систем града Градишка је конципиран тако да се са водоизворишта „Жеравица“ експлоатацијом подземне воде из бунара и путем водоторња питка вода дистрибуише потрошачима у првој висинској зони (градско урбано подручје и приградска насеља) те даље путем пумпних станица и резервоара ка потрошачима у II, III и IV висинској зони. Тренутни капацитет водоизворишта је око 470l/s. Водоводна мрежа покрива већи дио града, и то градску урбану зону и насеља Козинци, Бок Јанковац, Мачковац, Крушкик, Горња Чатрња, Доња Чатрња, Буковац, Церовљани, Кијевци, Лужани, Драгељи, Жеравица, Липовача, Брестовчина, Ламинци Брезици, Ламинци Сређани, Дубраве, Ровине, Нова Топола, Крајишник, Душаново, Врбашка, Бистрица, Јелићи, Требовљани, Милошево Брдо, Гашница, Д. Подградци, Г. Подградци, Лисковац, Јабланица, Сјеверовци, Машићи, Шашкиновци, Д. Јурковица, С. Јурковица, Г. Јурковица, Трновац, Самарџије, Турјак, Грбавци, Ћелиновац, Миљевићи, Јазовац, Бијаковац, Раковица, Совјак, Греда, Мичије, Берек и Орахова.

Број прикључака на водоводној мрежи на крају 2025. године је 19.162, а приближан број становника који конзумира питку воду је око 48.700.

У току 2025. године проширено је око 8,2 km водоводне мреже у МЗ Нова Топола, Гашница, Шашкиновци, Јелићи, Брестовчина, Бок Јанковац, Цимироти, Козинци Грбавци, Јазовац, Турјак, Лужани и Горњи Подградци.

У 2025. години завршен је и пројекат изградње фотонапонске електране исталисане снаге 1MW, која је финансирана путем грант апликације из средстава C.M.S.R.-a (Центар за међународну сарадњу и развој Словеније) и из Буџета града. Реализацијом пројекта изградње фотонапонске електране и пуштањем у рад обезбијеђена је енергетска независност у експлоатацији водног ресурса те заштита животне средине смањењем емисије CO2 у атмосфери. Фотонапонска електрана је у 2025. години произвела 4% више енергије у односу на пројектовану.

У прошлој години настављена је реализација прoјеката WATSAN II (водовод и канализација 2 у Републици Српској), гдје Град Градишка имплементира реализацију прве фазе развоја водоводног система "Градишка - југ", којим ће се трајно ријешити водоснабдијевање преосталих насеља Лијевча поља и Поткозарја који тренутно немају питку воду. До краја 2025. године завршено је преко 90% пројекта. Реализација цјелокупне прве фазе планирана је до краја маја 2026. године.

Наведена фаза је предуслов за ширење секундарне и терцијарне водоводне мреже за сва насеља у предметном обухвату и она носи око 60% укупних радова. У току је и процес обезбијеђења грант средстава WBIF-а (Инвестициони оквир за Западни Балкан), којим би се наставиле и наредне фазе развоја водоводног система Градишке.

***Табела 1:*** *Структура водоводног система града Градишка*

|  |  |  |  |  |
| --- | --- | --- | --- | --- |
| Р.бр. | ОПИС | 2023. год. | 2024. год. | 2025. год. |
| 1 | Бунарски капацитети (l/s) | 390 | 470 | 470 |
| 2 | Резервоари (m3) | 2.660 | 2.660 | 2.660 |
| 3 | Водоводна мрежа (m) | **698.217** | **706.634** | **706.642** |
| 4 | Примарна водоводна мрежа (m) | 95.760 | 95.760 | 95.760 |
| 5 | Секундарна водоводна мрежа (m) | 464.457 | 469.874 | 472.882 |
| 6 | Преузета водоводна мрежа (m) | 138.000 | 138.000 | 138.000 |
| 7 | Прикључци (koм) | 18.491 | 18.752 | 19.162 |

У току 2025. године радило се и на наставку смањења физичких и комерцијалних губитака на водоводном систему. Тако је неприходована вода за 2025. годину 31,31 %.

**КАНАЛИЗАЦИОНИ СИСТЕМ**

Градским канализационим системом покривен је простор ужег градског подручја и приградских насеља Жеравица, Липовача, Брестовчина, дио насеља Крушкик и дио насеља Бок Јанковац. Реципијент отпадних и оборинских вода је ријека Сава, а увођење канализационих вода у реципијент се углавном обавља гравитационо (за градско подручје), и препумпним станицама (за приградска насеља) низводно од градског средишта.

Садашњи градски систем за одвођење отпадних и оборинских вода се састоји од око 30,5 km бетонских и азбест-цементних цјевовода профила 200 до 900 mm и 21,5 km полиестерских и PVC цјевовода профила 300 до 700mm те 14 пумпних станица (двије на главном ободном цјевоводу, 11 на секундарним цјевоводима и Пумпном станицом "Кеј").

Од осталих насеља на подручју града, активности око самосталног рјешавања одвођења отпадних вода вршене су само за насеље Орахова. Овај пројекат је од прије неколико година реализован и систем је у функцији.

Дужина канализационе мреже на подручју града Градишка је 52.000 m. На систем канализационе мреже је прикључено укупно 6.868 домаћинстава и привредних субјеката. Приближан број становника који се тренутно користи канализационим системом је око 17.600.

***Табела2:*** *Структура канализационог система града Градишка*

|  |  |  |  |  |
| --- | --- | --- | --- | --- |
| Ред.бр. | Опис | 2023.год. | 2024.год. | 2025.год. |
| 1 | Црпне станице (ком) | 1 | 1 | 1 |
| 2 | Препумпне станице (ком) | 13 | 13 | 13 |
| 3 | Пречистачи (ком)  (Пословна зона Нова Топола) | 1 | 1 | 1 |
| 4 | Канализациона мрежа (m) | 52.000 | 52.000 | 52.000 |
| 5 | Прикључци (ком) | 6.620 | 6.699 | 6.868 |

У току 2025. године са партнерима из Мађарске обављено је више састанака везаних за пројекат развоја канализационог система Градишке. Након 4 састанка, обиласка терена техничких екипа и прегледа инвестиционо-техничке документације, закључено је да је пројекат из Градишке зрео за реализацију и да ће се између Влада Републике Српске и Мађарске тражити модалитет финасирања и имплементације цјелокупног пројекта који је од великог значаја за Град Градишку и њене грађане.

На крају, евидентно је да се у току 2025. године активно радило на системском рјешавању проблематике комуналне инфраструктуре како би се водне услуге подигле на виши ниво те створили сви предуслови за ширење истих на цјелокупну територију наше локалне заједнице, а све у циљу обезбјеђења веће привредне активности и живота на подручју града Градишка.

ОБРАЂИВАЧ: ОВЛАШТЕНИ ПРЕДЛАГАЧ:

Одјељење за комуналне и Градоначелник

стамбене послове

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_