ОБРАЂИВАЧ:

Одјељење за комуналне и стамбене послове

ИНФОРМАЦИЈА

о управљању чврстим отпадом на подручју града Градишка за 2025. годину

Градишка, фебруар 2026. године

1. ОСНОВНИ СТАТУСНИ ПОДАЦИ

Пословно име: Комунално предузеће „Градска чистоћа“ а.д. Градишка

Сједиште: Градишка

Претежна дјелатност: 38.11 прикупљање неопасног отпада

Комунално предузеће „Градска чистоћа“ а.д. Градишка настало је трансформацијом и промјеном облика организовања од Јавног комуналног предузећа „Градска чистоћа“ п.о. Градишка у акционарско друштво по основу промјене структуре власништва приватизацијом државног капитала у предузећима (Сл. гл. РС, бр. 51/2006, 1/2007 и 53/2007) и одобравањем размјене акција за ваучере извршеним од стране Дирекције за приватизацију Републике Српске Обавјештењем о извршеној приватизацији број 1267-01/2001 од 23.04.2003. године.

Предузеће је отворено акционарско друштво које обавља дјелатност од општег интереса уписану у судски регистар ради стицања добити.

КП „Градска чистоћа“ а.д. Градишка је Рјешењем Основног суда у Бањој Луци уписано у Судски регистар као Комунално предузећа „Градска чистоћа“ акционарско друштво Градишка, са сједиштем у Градишци, у улици Бистричка 1.

2. УПРАВЉАЊЕ ОТПАДОМ

У складу са Законом о управљању отпадом (Службени гласник РС, број: 111/13, 106/15, 2/18, 16/18, 70/20, 63/21 и 65/21) јединица локалне самоуправе:

* успоставља и развија систем управљања отпадом и систем одвојеног сакупљања отпада,
* утврђује локације за рециклажна дворишта, зелена острва и депоније, укључујући и локације за сакупљање кабастог отпада,
* уређује, обезбјеђује, организује и спроводи управљање отпадом на својој територији,
* спријечава управљање отпадом на начин супротан закону и спроводи уклањање незаконито одложеног отпада,
* сноси трошкове чишћења и санације дивљих депонија,
* доноси заједнички или локални план управљања отпадом,
* уређује поступак наплате услуга у области управљања комуналним отпадом, у складу са прописима којим се регулишу комуналне дјелатности,
* организује едукативне кампање за подизање свијести јавности о организованом управљању отпадом,
* организује акције чишћења јавних површина.

Одлуком о комуналним дјелатностима („Службени гласник општине Градишка“ бр. 3/2013) и Одлуком о измјенама и допунама Одлуке о комуналном реду („Службени гласник општине Градишка“ бр. 7/17) повјерене дјелатности „Градској чистоћи“ су:

* управљање комуналним отпадом,
* одржавање, уређивање и опремање јавних, зелених, рекреационих површина и саобраћајница,
* управљање јавним паркиралиштима

Комунално предузеће „Градска чистоћа“ а.д. Градишка је организовано у јединственом процесу рада и пословања тако да обезбиједи потпуно, квалитетно, благовремено и рационално обављање послова из дјелатности Предузећа.

Дјелатност управљање комуналним отпадом која је повјерена КП „Градска чистоћа“ а.д. Градишка подразумијева сакупљање комуналног отпада и његов транспорт, укључујући санацију дивљих депонија на јавним површинама; сакупљање, транспорт и третман кабастог отпада и збрињавања посебно одвојених фракција из комуналног отпада које се због свог састава и карактеристика не могу одлагати у опрему за сакупљање комуналног отпада, као и селекцију секундарних сировина, те предају сакупљених секундарних сировина овлаштеним оператерима на даљи третман – рециклирање.

3. ПРИКУПЉАЊЕ И ТРАНСПОРТ КОМУНАЛНОГ ОТПАДА

КП „Градска чистоћа“ а.д. Градишка је предузеће којем је од стране града Градишка као оснивача повјерена дјелатност сакупљања, транспорта, третмана и депоновања комуналног чврстог отпада, као и примарне сепарације секундарних сировина поријеклом из отпада. КП „Градска чистоћа“ као друштвено одговорно предузеће спроводи активности слиједећи начела заштите животне средине и здравља грађана и успостављања савременог система управљања отпадом. Важно је истаћи да само заједничка активност на нивоу града и региона може да доведе до правилног поступања и збрињавања отпада као значајног сегмента за живот грађана.

„Градска чистоћа“ располаже ресурсима (кадровским и техничким) који јој омогућавају да се прилагођава промијенама у окружењу, а развој постојећих и увођење нових послова у свим својим основним дјелатностима представља кључну вриједност која уз основну сврху предузећа чини рјешење за остваривање визионарских циљева. Само на тај начин циљеви могу бити далекосежни и усмјерени на успостављање одрживог управљачког система који омогућава несметано, континуирано, безопасно и унапређујуће пословање свих подсистема у КП „Градска чистоћа“, који теже остваривању стратегијских циљева целокупне организације.

Комунални отпад се прикупља од корисника у урбаном и руралним дијеловима Града, што подразумијева сљедеће:

* организацију пражњења за кућни отпад свим корисницима услуге у складу са постављеном стратегијом предузећа,
* постављање посуда за прикупљање комуналног отпада, њихово одржавање и замјену,
* пражњење посуда за кућни отпад, као и организовање одвожње отпада до регионалне депоније „ДЕП-ОТ“ Рамићи у Бањој Луци,
* сакупљање и транспортовање отпада са 97% територије Града,
* постављање посуда за одвојено прикупљање секундарних сировина у урбаном дијелу, као и у основним школама на подручју Града,
* сакупљање секундарних сировина од правних лица,
* сакупљање кабастог отпада.

Физички обим услуга прикупљања комуналног отпада од 01.01. до 31.12.2025. године остварен је на ниво планираних активности за наведени период.

Услугом прикупљања отпада обухваћено je 18.506 корисника, од тога 17.348 физичких лица и 1.158 правних лица.

КП „Градска чистоћа“ континуирано ради на модернизацији возног парка и јачање техничких и технолошких капацитета, те је у току 2025. године набављено 2 аутосмећара за прикупљање мјешаног комуналног отпада (један полован и један нови камион). Поред тога набављена су 62 контејнера од 1,1 m3 за мијешани комунални отпад, те 7 контејнера од 5 м3.

За обављање послова прикупљања и транспорта отпада Предузеће посједује 7 ауто-смећара (прикупљање отпада из контејнера запремине 1.1 m³, канти и пластичних врећа), 1 ауто-подизач (прикупљање отпада из контејера запремине 5 m³), 1 камион са грајфером (прикупљање отпада из контејнера запремине 5 m³, кабастог и отпада из вртова и паркова), 1 камион са сандуком за прикупљање амбалажног отпада и за транспорт отпада на регионалну депонију 1 камион тегљач са полуприколицом (Табела 1).

Табела 1. Преглед возила за прикупљање и транспорт отпада

|  |  |  |  |  |  |  |
| --- | --- | --- | --- | --- | --- | --- |
| Ред. бр. | Марка возила | Намјена | Надоградња | Год. производње | Запремина товарног простора (m3) | Снага мотора (kW) |
| 1. | SCANIA | Специјално теретно возило - аутосмећар | GESINK - Холандија | 2003 | 14,5 | 191 |
| 2. | VOLVO | Специјално теретно возило - аутосмећар | KADEME KDM | 2025 | 16 | 240 |
| 3. | VOLVO | Специјално теретно возило - аутосмећар | GESINK NORBA | 2008 | 16 | 206 |
| 4. | MAN | Специјално теретно возило са грајфером | сандук | 2005 | 8 | 228 |
| 5. | MAN | Специјално теретно возило - подизач контејнера | Платформа за контејнере са дизалицом | 2006 | 5-7 | 206 |
| 6. | MAN | Специјално теретно возило - тегљач | Полуприколица запремине 72 m3 | 2007 | 72 | 294 |
| 7. | MAN | Специјално теретно возило - аутосмећар | STUMER - Аустрија | 2007 | 16 | 235 |
| 8. | DAF | Специјално теретно возило - аутосмећар | GESINK NORBA Холандија | 2012 | 16 | 182 |
| 9. | VOLVO | Специјално теретно возило - аутосмећар | KARBA - Турска | 2018 | 16 | 225 |
| 10. | PEUGEOT | Специјално теретно возило – са утоварном рампом | сандук | 2018 | 6 | 96 |
| 11. | IVECO | Специјално теретно возило - аутосмећар | KARBA - Турска | 2022 | 16 | 185 |

За одлагање отпада на подручју Града лоцирано је 534 контејнера запремине 1.1 m3, 3 контејнера запремине 0,8 m3. У мјестима гдје нису постављени контејнери корисници услуга отпад одлажу у канте или пластичне вреће.

За правна лица поред контејнера запремине 1.1 m3, обезбјеђено је и 62 контејнера запремине 5 m3.

Зелена острва су постављена на сл. локацијама: ул. Николе Тесле, ул. Михајла Пупина, ул. Видованска, између ул. Николе Тесле и Видовданске, између улица Драгоје Лукића и Видовданске, у ОШ „Васа Чубриловић“, ОШ „Данило Борковић“, ОШ „Петар Кочић“ у Новој Тополи и ОШ „Козарска дјеца“ у Крушкику.

Вршено је редовно прање и дезинфиковање контејнера у свим градским и приградским насељима.

У љетном периоду, да би се избјегле негативне посљедице по здравље, радници су у раним јутарњим сатима (од 5 часова ујутро), излазили на терен и вршили прикупљање, транспорт и депоновање комуналног отпада.

Комунални отпад у зимском периоду се одвозио редовно од 7 часова ујутро.

Велики проблем при раду Предузећа представља у зимском периоду несавјесно понашање појединаца који ужарени пепео бацају у контејнере за комунални отпад, што доводи до трајног уништења контејнера. У току 2025. године, због појаве ужареног пепела дошо је до трајног уништавања 6 контејнера, запремине 1,1 м3. Комунално предузеће „Градска чистоћа“ а.д. Градишка константно аплеује на грађане да не одлажу пепео у контејнере већ у посуде поред контејнера намјењене за пепео. За разлику од 2024. године гдје је трајно уништено 15 контејнера у току 2025. године дошло је до трајног уништења 6 контејнера.

Одлагање отпада је било који поступак или метода која се примјењује уколико не постоје могућности регенерације, рециклаже, прераде, директног поновног коришћења или употребе отпада као алтернативних извора енергије у складу са D-листом.

Депоновање отпада у 2025. години вршено је на регионалној санитарној депонији „Рамићи“ – Бања Лука, од 1 до 3 одвоза дневно у зависности од количине прикупљеног отпада.

Према Правилнику о методологији прикупљања података о отпаду и њиховој евиденцији, прикупљање података о укупној маси прикупљеног генерисаног отпада у Републици Српској врши се мјерењем масе пуних камиона који превозе и сакупљају отпад на територији града. Мјерење масе комуналног отпада врши се свакодневно, у оквиру санитарне депоније у Бањој Луци.

Укупна количина депонованог отпада у току 2025. године на регионалној депонији износила је 12.306,26 тона (Табела 2).

Табела 2. Приказ количина произведеног комуналног отпада за период 2020-2025. година (наведене количине су приказане у тонама).

|  |  |  |  |  |  |  |
| --- | --- | --- | --- | --- | --- | --- |
| Мјесец | 2020. (t) | 2021. (t) | 2022. (t) | 2023 (t) | 2024 (т) | 2025 (т) |
| Јануар | 834,90 | 804,60 | 830,76 | 902,76 | 882,88 | 916,58 |
| Фебруар | 784,52 | 778,22 | 865,02 | 745,34 | 815,96 | 737,72 |
| Март | 840,04 | 885,84 | 887,20 | 934,84 | 909,24 | 922,54 |
| Април | 892,16 | 963,68 | 945,24 | 966,04 | 1.050,40 | 1.073,90 |
| Мај | 919,38 | 1.069,70 | 1.036,00 | 1.096,34 | 1.049,36 | 1.145,12 |
| Јун | 984,62 | 1.013,60 | 1.038,84 | 1.078,14 | 1.045,44 | 982,10 |
| Јул | 1.046,12 | 1.164,40 | 1.109,66 | 1.139,24 | 1.251.26 | 1,188,34 |
| Август | 1.089,40 | 1.180,88 | 1.234,96 | 1.252,76 | 1.243,68 | 1.194,24 |
| Септембар | 1.013,98 | 1.066,56 | 1.127,08 | 976,96 | 1.022,16 | 1.086,92 |
| Октобар | 1.012,80 | 998,40 | 1.052,80 | 1.089,58 | 1.155,44 | 1.075,20 |
| Новембар | 923,60 | 1.014,66 | 1.001,70 | 987,66 | 991,80 | 989,18 |
| Децембар | 915,50 | 954,18 | 972,88 | 931,94 | 924,26 | 994,42 |
| Укупно | 11.257,02 | 11.894,72 | 12.102,14 | 12.101,60 | 12.341,88 | 12.306,26 |

Отпад у руралном подручју се прикупља утврђеном седмичном динамиком, једном седмично. Прикупљање отпада у урбаном дијелу града врши се свакодневно.

Динамика прикупљања отпада за правна лица је регулисана Уговором о вршењу услуге прикупљања и одвоза отпада.

Отпад који је прикупљан у контејнерима од 5 m³ одвожен је поред редовног распореда и по позиву корисника и свакодневно је евидентиран.

Поред комуналног отпада, Предузеће врши и прикупљање амбалажног отпада. У току 2025. године прикупљено је укупно 215,29 тоне амбалажног отпада, што је у односу на 2024. годину повећање од 16 тона.

Табела 3. Приказане количине прикупљеног амбалажног отпада (папира, картона и пластике) у периоду 2022-2025. године. (количине приказане у тонама)

|  |  |  |  |  |
| --- | --- | --- | --- | --- |
| Година | 2022 | 2023 | 2024 | 2025 |
| Амбалажни отпад (тона) | 89,42 | 129,92 | 199,18 | 215,29 |

ОБРАЂИВАЧ: ОВЛАШТЕНИ ПРЕДЛАГАЧ:

Одјељење за комуналне и Градоначелник

стамбене послове

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_