**РЕПУБЛИКА СРПСКА**

**ГРАД ГРАДИШКА**

**ГРАДОНАЧЕЛНИК**

**ОБРАЂИВАЧИ:**

**Одјељење за пoљопривреду**

**и рурални развој,**

**Одјељење за инспекције**

**ИНФОРМАЦИЈА**

**о стању у области ветеринарске дјелатности, са посебним освртом на кретање заразних и паразитских болести животиња на подручју града Градишка у 2025. години**

**Фебруар, 2026. година**

**Ветеринарску дјелатност** и њено обављање прописује Закон о ветеринарству у Босни и Херцеговини („Службени гласник БиХ“, број 34/02), Закон о ветеринарству у Републици Српској („Службени гласник Републике Српске“, број 75/17 и 63/24) и други важећи закони и подзаконска акта.

Ветеринарска дјелатност према Закону о ветеринарству у Републици Српској (у даљем тексту: Закон) обухвата заштиту и контролу здравља и добробити животиња, сузбијање зооноза, осигурање здравствено исправних и нешкодљивих производа животињског поријекла, те послове ветеринарског јавног здравства, као и унапређење репродукције животиња и ветеринарску заштиту околине, а обављају је ветеринарске организације.

Према Закону ветеринарска служба је служба од посебног интереса за Републику Српску у области сузбијања заразних болести животиња и заштите становништва од зооноза, контроле исправности и безбједности хране животињског поријекла за људе, као и других мјера значајних за јавно здравље.

**На подручју града Градишка** у 2025.години ветеринарску дјелатност је обављало осам ветеринарских организација, односно: двије ветеринарске станице са апотеком, пет ветеринарских амбуланти са апотеком и једна ветеринарска амбуланта са апотеком и велепродајом ветеринарско-медицинских производа.

Према достављеним подацима из ветеринарских организација у њима је тренутно запослено**: 20 доктора ветеринарске медицине или дипломирана ветеринара, 18 ветеринарских техничара, 2 дипломирана економиста и 1 помоћни радник.**

Послове ветеринарске дјелатности су обављали у ветеринарским станицама, ветеринарским амбулантама и апотекама, на пољопривредним газдинствима у којима се узгајају, држе и прометује са животињама, у објектима за клање животиња, у кућама и мјестима на којима се држе кућни љубимци и у прихватилиштима за напуштене псе.

У 2025.години је на подручју града Градишка, према подацима Министарства пољопривреде шумарства и водопривреде Републике Српске (у даљем тексту: Министарство) на дан 31.12.2025. године, регистровано 2645 пољопривреднихгаздинставa*,* а према обавјештењу ветеринарских организација ветеринарско-здравствене прегледе су обављали у седам објеката за клање животиња.

Такође постоје три прихватилишта за напуштене псе. Два прихватилишта је организовало удружења грађана, а једно је основала локална самоуправа.

Ради заштите здравља људи и животиња, као и ради унапређења послова здравствене заштите животиња на приједлог Министарства Влада Републике Српске доноси планска документа.

Једном годишње се за текућу годину доноси плански документ Програм мјера здравствене заштите животиња у Републици Српској (у даљем тексту: Програм мјера).

Програмом мјера Министарство утврђује мјере за спрјечавање, откривање, контролу и сузбијање заразних и паразитских болести животиња у Републици Српској, а спроводе га епизоотиолошки овлашћене ветеринарске организације.

Утврђене мјере су обавезне, а власници и држаоци животиња су дужни омогућити спровођење Програма мјера.

Циљ је спрјечавање појаве, раног откривања, ширења, праћења, сузбијања и искорјењивања заразних болести и обезбјеђивања система обиљежавања, регистрације, као и сљедивости животиња да би се обезбиједила заштита животиња од заразних болести и заштита људи од заразних болести које се могу пренијети са животиња на људе.

Програм мјера за 2025. годину је објављен у „Службеном гласнику Републике Српске“, број 20/25.

У сврху спровођења Програма мјера Министарство заинтересованим ветеринарским организацијама, у складу са Законом, додјељује епизоотиолошка овлашћења за насељена мјеста.

**Епизоотиолошка овлашћења на подручју града Градишка су додјељена сљедећим ветеринарским организацијама за насељена мјеста:**

1. **Ветеринарска станица „ТРГОВЕТ“доо**, Дубраве број 79, за насељена мјеста: Дубраве, Лисковац, Чикуле, Ровине, Ламинци Јаружани, Ламинци Сређани, Ламинци Дубраве, Ламинци Брезици, Машићи, Кочићево, Миљевићи, Шашкиновци, Горња Јурковица, Доња Јурковица, Средња Јурковица, Ново Село, Мичије, Мокрице, Самарџије, Турјак, Аџићи;

2. **Ветеринарска амбуланта „ВЕТЕРИНА-СИСТЕМ СЛАДОЈЕВИЋ''** **доо**, Поткозарска број 9, Нова Топола, Градишка, за насељена мјеста: Нова Топола, Рогољи, Трошељи, Горњи Подградци, Доњи Карајзовци, Петрово Село;

3. **Ветеринарска амбуланта „САМАРЏИЈА“ доо**, Чатрња ББ, Градишка, за насељена мјеста: Чатрња, Буковац, Врбашка, Бистрица, Гашница, Орахова, Доњи Подградци, Јабланица, Совјак;

4. **Ветеринарска амбуланта „НИКОЛЕСИЋ“доо**, Веселина Маслеше 25 А, Нова Топола за насељена мјеста: Вилуси, Романовци, Вакуф, Сеферовци, Горњи Карајзовци, Цимироти, Драгељи, Лужани, Жеравица, Доња Долина;

5. **Ветеринарска станица „ПРОВЕТ“ доо**, Авде Ћука број 56, Градишка, за насељена мјеста: Козара, Грбавци, Церовљани, Требовљани, Милошево Брдо, Липовача, Козинци, Мачковац, Горња Долина,Бок Јанковац, Брестовчина, Греда;

6. **Ветеринарска амбуланта „FAMILY VET“ доо**, Бањалучка цеста 111, Нова Топола, Градишка, за насељена мјеста: Крајишник, Елезагићи, Берек, Јазовац, Челиновац, Кијевци;

Ветеринарске организације које нису епизоотиолошки овлашћене су:

7. **Ветеринарска амбуланта** „**ВУКВЕТ“ доо**, Мајора Милана Тепића број 3, Градишка, нијеаплицирала за овлашћење, није била заинтересована и не спроводи Програм, мјера, али обавезне мјере као што је преглед на трихинелу и вакцинација паса и мачака против бјеснила према рјешењу о испуњености услова за рад спроводи у амбуланти и

8. **Ветеринарска амбуланта и велепродаја „ZOIZO COMPANY“ доо**, Гаврила Принципа број 5, Градишка, је и у 2025. години одустала од спровођења Програма мјера. Обављала је дјелатност промета ветеринарско-медицинским производима.

Ветеринарска амбуланта „Николесић“ је промјенила адресу, односно сједиште пословања. Преселила је у други објекат.

За обављање послова ветеринарско-здравствених прегледа у објектима за клање животиња, у складу са Програмом мјера, Министарство је у 2025. години додјелило одобрење епизоотиолошки овлашћеним ветеринарским организацијама.

У 2025. години су, према достављеним подацима из овлашћених ветеринарских организација, извршене обавезне превентивне вакцинације и друге ветеринарске интервенције у сљедећем обиму:

1. Превентивне вакцинације и антипаразитски третман

|  |  |  |  |
| --- | --- | --- | --- |
| Назив заразне болести | Врста и број вакцинисаних животиња | | |
| живина | пас | мачка |
| Бјеснило |  | 2429 | 46 |
| Атипична куга живине | 1055508 |  |  |
| Ехинококоза |  | 900 | 200 |

2. Дијагностичка испитивања

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Назив заразне болести | Врста и број испитаних животиња | | | | | | | | |
| коњ | говеда | свиња | овца | коза | живина | пчела | пас | рибе |
| Бруцелоза |  | 6434 | 9 |  |  |  |  |  |  |
| Ензоотска леукоза говеда |  | 2965 |  |  |  |  |  |  |  |
| Туберкулоза |  | 4730 |  |  |  |  |  |  |  |
| Спонгиоформна енцефалопатија говеда/BSE |  | 35 |  |  |  |  |  |  |  |
| Инфлуенца птица |  |  |  |  |  | 1 |  |  |  |
| Атипична куга живине-Њукастл болест |  |  |  |  |  | 1 |  |  |  |
| Тифус живине, пулуроза, те остале салмонелозне инфекције |  |  |  |  |  | 150000 |  |  |  |
| Трихинелоза |  |  | 5246 |  |  |  |  |  |  |
| Класична куга свиња |  |  | 106 |  |  |  |  |  |  |
| Афричка куга свиња |  |  | 60 |  |  |  |  |  |  |
| Инфективна анемија копитара - IAK | 5 |  |  |  |  |  |  |  |  |
| Репродуктиво-респираторни синдром свиња (PRRS) |  |  | 19 |  |  |  |  |  |  |
| Аујескијева болест |  |  | 14 |  |  |  |  |  |  |
| Лептоспироза |  |  | 14 |  |  |  |  |  |  |
| Листериоза |  |  |  | 2 |  |  |  |  |  |
| Болест плавог језика |  | 69 |  | 5 |  |  |  |  |  |
| Цирковироза |  |  | 9 |  |  |  |  |  |  |
| Парвовироза |  |  | 9 |  |  |  |  |  |  |
| Слинавка и шап |  | 85 |  |  |  |  |  |  |  |
| Бјеснило |  |  |  |  |  |  |  | 309 |  |
| Chlamydophila abortus |  | 3 |  | 10 |  |  |  |  |  |
| Кои херпес вирус |  |  |  |  |  |  |  |  | 2 |

3. Вјештачко осјемењавање

|  |  |
| --- | --- |
| Врста животиња | Број осјемењених животиња |
| Говеда | 2971 |
| Свиње | 991 |

4. Идентификација животиња

|  |  |
| --- | --- |
| Врста животиња | Број обиљежених животиња |
| Коњ | 18 |
| Говеда | 2455 |
| Овца | 1726 |
| Коза | 19 |
| Свиња | 53951 |
| Пас | 249 |
| Mačka | 7 |

У Одјељењу за пољопривреду и рурални развој води се Јединствени регистaр паса и мачака на подручју града Градишка. Идеја и сврха регистра је здравствена заштита животиња, посебно од заразне болести бјеснила, те да се смањи број напуштених паса.

У Јединствени регистар паса и мачака за 2025.годину, који се води према достављеним подацима из овлаштених ветеринарских организација као евиденција о вакцинацији паса и мачака против бјеснила у 2025. години је евидентирано 963 пса од 824 власника и 15 мачака од 13 власника свеукупно власничких паса и мачака 978.

Због појаве и ширења Афричке куге свиња Министарство је и у 2025.години забранило рад сточних пијаца, организовање сајмова, изложби и других окупљања животиња на којима се продају или излажу свиње на подручју Републике Српске.

У овом периоду је због опасности од појаве и ширења нарочито опасних заразних болести слинавке и шапа и куге малих преживара, а на основу захтјева Министарства формиран Локални кризни центар за контролу и сузбијање слинавке и шапа и куге малих преживара (ЛКЦ) на подручју града Градишка.

ЛКЦ је формиран прије појаве заразне болести ради брзе и ефикасне примјене мјера на локалном нивоу.

Наведене заразне болести због којих је формиран ЛКЦ нису утврђене на подручју Републике Српске у 2025. години.

Власници животиња, производа животињског поријекла, хране животињског поријекла, хране за животиње и пратећих предмета у случају спровођења мјера искорјењивања заразних болести чије сузбијање је од интереса за Републику Српску, нарочито зооноза, односно болести које се са животиња преносе на људе, остварују право на накнаду штете након спровођења мјера. Услови и неопходна документација за остваривање права су прописани Правилником о условима за остваривање права на накнаду штете („Службени гласник Републике Српске“, број 55/25).

**ЕПИЗООТИОЛОШКА СИТУАЦИЈА**

На подручју града Градишка у 2025. години је утврђена високо заразна болест са листе А код оваца А-090 Болест плавог језика, затим, мање заразне болести, са листе Б код свиња: Б-056 Лептоспироза и Б-257 Репродуктивни и респираторни синдром свиња, код дивљих свиња Б-062 Tрихинелоза и код оваца Б-156 Заразни побачај, те слабо заразне болести (нису сврстане на листу), код свиња: Парвовироза и Цирковироза.

**А-090 Болест плавог језика** (Febris catarrhalis, Bluetongue) утврђена је код оваца у октобру у Грбавцима у три жаришта (пољопривредна газдинства) и по једно у Кијевцима и Бистрици. Обољело је 7 оваца.

Плави језик је вирусна инфективна болест од које обољевају домаћи и дивљи преживари (овце, козе, говеда, јелени, антилопе), а најосјетљивије за вирус плавог језика су овце.

Болест није зооноза, не преноси се на људе, нити се преноси са животиње на животињу кроз контакт, преко вуне или потрошње млијека.

Болест плавог језика преносе инсекти из рода Culicoides. Заражени инсекти (вектори) шире плави језик са инфициране животиње на здраву животињу.

Вирус се може наћи и у сјемену инфицираних бикова и овнова и на тај начин се може пренијети кроз осјемењавање. Вирус се такође може пренијети преко плаценте на фетус.

Период инкубације код инфицираних животиња траје најчешће до 7 дана, а најдужи период инкубације је 60 дана. Најизражајнија клиничка слика болести је код оваца, а говеда и козе могу имати слабо изражене знакове болести (слабо повишену температуру, потиштеност, исцједак из носа и уста) или скривену инфекцију.

Код инфицираних оваца клинички знакови варирају, а укључују сљедеће:

* грозницу, повишену тјелесну температуру (40,5-42 Ц),
* зацрвењење уста и носа и исцједак из носа и уста,
* оток капака, упала коњуктива,
* оток усана, носа, лица, па и врата,
* крварења и ране по слузокожи усне шупљине и носа,
* оток језика и цијаноза (плави језик),
* оток и болност круне папака,
* пнеумоније због компликација болести,
* заражене животиње су потиштене, не једу, тешко дишу, не могу да пију воду,
* због болности папака се не крећу, мршаве, губе вуну у праменовима,
* гравидне животиње могу да побаце,
* могу добити крвав прољев , након којег животиња угине.

У случају потврђене болести плавог језика имање на којем је утврђена зараза се ставља по надзор, серопозитивне животиње, без изражених клиничких знакова се изолују под условима који би онемогућавали контакт животиње са вектором у трајању од најмање 60 дана, забрањује се кретање животиња и предузимају се и друге мјере у складу са Правилником о мјерама за контролу и искорјењивање болести плавог језика („Службени гласник БиХ“, број 38/10).

Власници животиња су у складу са Законом дужни да у случају промјене здравственог стања животиња обавијесте надлежну ветеринарску организацију и доставе податке о здравственој заштити и кретању животиња.

Лептоспироза, парвовироза и цирковироза су утврђене као удружене инфекције код свиња у Рогољима на два имања, у Доњим Карајзовцима на једном имању и у Машићима на једном имању.

**Респираторни и репродуктивни синдром свиња** је утврђен на једном имању у Доњим Карајзовцима и на једном имању у Рогољима као удружена инфекција са лептоспирозом, парвовирозом и цирковирозом.

Мјеста избијања (жаришта) наведених заразних болести код свиња је било укупно шест у периоду фебруар - мај, а инфекције су утврђене код 42 свиње.

**Б-056 Лептоспироза(Leptospirosis)**

Лептоспироза (Leptospirosis) је заразно обољење различитих врста домаћих и дивљих животиња, паса и човјека. Лептоспироза је зооноза, болест која се преноси са животиња на људе. Узрочник болести је бактерија Leptospira interrogans.

Код животиња болест се различито манифестира од инапарентне (незамјетљиве) инфекције до клиничких знакова побачаја, крвавог урина, жутице и маститиса (упала вимена).

Код људи болест може бити благог тока са манифестацијама симптома грипа, а у тежем облику може доћи до отказивања рада бубрега, појаве жутице и др.. Људи се заразе директним контактом са урином или ткивима заражене животиње, преко посјекотина или огреботина на кожи, а понекад преко слузокоже уста, носа или очију.

Лептоспироза се сузбија лијечењем заражених животиња одговарајућим антимикробним средством у складу са Правилником о мјерама за рано откривање и сузбијање лептоспирозе („Сл.гласник РС“,број 3/18).

Ради утврђивања лептоспирозе власници животиња су дужни пријавити побачаје животиња на имању (говеда, оваца, коза, свиња и кобила) епизоотиолошки надлежној ветеринарској организацији.

Поред побачаја ветеринару треба пријавити и све пријевремене породе, као и породе слабе, авиталне младунчади, чији узрок такође може бити заразна инфекција, па се то мора утврдити, а све првенствено са циљем здравствене заштите људи.

Ради заштите људи и животиња од лептоспирозе у превенцији болести се спроводи:

* дератизација (уништавање мишева и пацова),
* заштита воде и хране за људе и животиње од контакта са мишевима и пацовима, а и других потенцијално заражених животиња,
* хлорисање воде за пиће,
* хигијенско држање животиња и економског дворишта,
* покривање посјекотина и огреботина непромочивим завојем прије контакта са земљом, блатом или водом који би могли да буду контаминирани мокраћом заражених животиња,
* не давати псима сирове животињске изнутрице,
* прати руке сапуном, јер се лептоспире брзо убијају сапуном, дезинфицијенсима и добрим сушењем руку, осјетљиве су на исушивање и дезинфицијенсе,
* вакцинација паса против лептоспирозе,
* исушивање локви и уклањање свих извора гдје се може задржавати вода,
* приликом рада са потенцијално зараженим животињама носити заштитну одјећу и обућу,
* обавезна пријава угинућа и побачаја животиња на имању епизоотиолошки надлежној ветеринарској организацији.

**Б-257 Репродуктивни и респираторни синдром свиња** (Porcine reproductive and respiratory syndrome- PRRS)

То је заразна вирусна болест свиња која се у узгој најчешће уноси зараженим нерастовима или њиховим сјеменом. PRRS код крмача обиљежавају побачаји у каснијем стадију гравидности и прашење мртве прасади, а код младе прасади респираторни проблеми. Респираторни облик који се углавном јавља код сисајуће или младе прасади карактерише висока температура, пролив, дехидрација, нагло мршављење, убрзано дисање, кашаљ, и повремено угинућа.

У превентиви куповати свиње из контролисаног стада са подручја слободног од PRRS-а.

Према Програму мјера свиње се испитују на ПРРС на захтјев власника ради остваривања службеног статуса стада слободног од PRRS и спроводе се мјере мониторинга које доноси Министарство ради утврђивања присуства односно одсуства болести код свиња..

**Парвовироза**(Porcine parvovirus disease – PPVD)

Парвовирозу свиња узрокује вирус из скупине парво-вируса, који инфицира само свиње. Парвовирозу свиња обиљежавају побачаји, лоша концепција, смањен број прасади у леглу, мумификација плодова и прашење мртве прасади. Дијагноза се поставља претрагом крви сумњивих свиња. За спречавање појаве и сузбијање болести од великог је значаја спровођење бисигурносних мјера на фармама и котрола здравља животиња.

**Цирковироза** (Porcine cirkovirus disease – PCVD)

Узрочник је свињски цирковирус, а обично обољевају свиње старости од 2 до 4 мјесеца, па и до 6 мјесеци.

Главни клинички знак цирковирозе је губитак тјелесне тежине, а често се види и бљедило коже, отежано дисање, дијареја, оток капака и повремено иктерус (жутица). Закржљала прасад се искључује из това.

Репродуктивни и респираторни синдром свиња, парвовироза и цирковироза се, с обзиром да нема прописа, сузбијају према препорукама стручњака ЈУ Ветеринарског института „Др Васо Бутозан“ Бања Лука .

**Б-062 Tрихинелоза (Trichinellosis)**

У октобру, новембру и децембру је код уловљених дивљих свиња на подручју Козинаца, Градишке и Бистрице уврђена заразна, паразитска болест трихинелоза, код укупно шест дивљих свиња, које су уништене у складу са Правилником о мјерама за за сузбијања и искорјењивање трихинелозе животиња („Сл.гласник РС“, број 44/10).

Трихинелоза је паразитска болест домаћих и дивљих животиња. Обољевају месоједи и сваштоједи (свиња, дивља свиња, јазавац, медвјед, лисица, пацов), а од биљоједа коњ. Трихинелоза је значајна, јер се са животиња преноси на људе (зооноза).Узрочник је трихинела спиралис (Trichinella spiralis).

Код животиња инфекција са трихинелом је углавном непримјетна, док код људи инфекција са трихинелом узрокује озбиљну, тешку и опасну болест, која може имати смртан исход. Код људи се манифестује мучнином, повраћањем, боловима и грчевима у трбуху, дијарејом, повећаном тјелесном температуром, знојењем, боловима у мишићима, отоком лица и капака. Важно је одмах код првих знакова пробавних сметњи јавити се љекару.

У складу са Законом и важећим подзаконским актима, ради спрјечавања појаве и ширења трихинелозе животињa морају се спровести сљедеће мјере:

* У свим случајевима клања свиња ради употребе меса за људску исхрану мора се извршити преглед меса на ларве трихинела (за јавну потрошњу на свим клаоницама под ветеринарским надзором и код клања за потребе властитог домаћинства, чије је месо намјењено потрошњи у властитом домаћинству),
* Код све уловљене дивљачи (месоједи и сваштоједи) која служи за исхрану људи мора се извршити преглед меса на ларве трихинела,
* У свим случајевима клања коња ради употребе меса за људску исхрану мора се извршити преглед меса на ларве трихинела,
* Све утврђене трихинелозне животиње, месо и производи од меса морају се пријавити ветеринарском инспектору,
* Свињама не давати не прокухане помије,
* Псима и мачкама не давати сирове животињске изнутрице,
* Спроводити системску дератизацију,
* Лешеве угинулих глодара сакупљати и спаљивати, а остаке спаљивања нешкодљиво уклонити,
* Хигијенски држати животиње и одржавати имање,
* Обезбиједити економска дворишта и објекте гдје бораве животиње од неконтролисаног уласка и изласка људи, животиња и возила,
* Све угинуле животиње пријавити у овлаштену ветеринарску организацију, која обавља упис животиња у регистар.

Ларве трихинела су ситни, спирални црви, који се у зараженом месу не виде голим оком него се могу открити само лабораторијским путем, методом вјештачке дигестије узорака мишића корјена дијафрагме, мишића језика или жвакаћих мишића у прописаној количини.На присуство ларви трихинела могу се прегледати и други мишићи дивљачи, комадно месо свиња и појединачно сумеснати производи.

Преглед меса на трихинелозу је обавезан и дозвољен је само у овлаштеним ветеринарским организацијама методом вјештачке дигестије.

**Б-156 Заразни побачај код оваца** (Chlamydophila abortus код оваца, Ovine chlamydiosis - хламидиоза оваца)

Заразни побачај код оваца је утврђен на једном имању у Рогољима у марту и априлу код двије овце.

Узрочник побачаја Chlamydophila abortusје бактерија. У узгој се уноси клицоношом. У већини случајева животиње побаце без других симптома инфекције. Обољеле животиње се изолују и лијече одређеном врстом антибиотика. У превентиви је важно спровођење одговарајућих хигијенских мјера након порода и контрола новонабављених животиња.

Болест се сузбија према мишљењу и препорукама стручњака Ветеринарског института Бања Лука с обзиром да нема прописа.

По Закону власник животиња је дужан да обавијести ветеринарску организацију у случају промјене здравственог стања животиња, укључујући и побачај.

Ветеринар је дужан, према Програму мјера, да код сваког пријављеног побачаја достави на лабораторијске претраге крв животиње која је побацила, а по могућности и побачени фетус са плодовим овојницама ради испитивања на бруцелозу, лептоспирозу, Q-грозницу, листериозу, салмонелозу. У случају негативног налаза на те болести код преживара – и на узрочника побачаја Chlamydophila abortus.

До краја овог периода није било нових случајева заразних болести код животиња, а утврђена жаришта су санирана.

**Према наведеном сматрамо да се епизоотиолошка ситуација на подручју града Градишка у 2025. години може оцјенити као задовољавајућа.**

**ОБРАЂИВАЧИ: ПРЕДЛАГАЧ:**

**Одјељење за пољопривреду и ГРАДОНАЧЕЛНИК**

**рурални развој**

**НАЧЕЛНИК ОДЈЕЉЕЊА \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Зоран Аџић**

**Јована Кукрић**

**Одјељење за инспекције**

**НАЧЕЛНИК ОДЈЕЉЕЊА**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Страживук Владимир**