**-ПРИЈЕДЛОГ-**

На основу члана 39. став (3) Закона о локалној самоуправи („Службени гласник Републике Српске“ број: 97/16, 36/19, 61/21, 100/25 и 114/25), члана 36. и 87. Статута града Градишка („Службени гласник општине Градишка“, брoj 4/17 и „Службени гласник града Градишка, број: 5/19) а у вези са чланом 2., 6., и 16. став (4) Закона о комуналним дјелатностима („Службени гласник Републике Српске“, број 124/11, 100/17 и 114/25), Скупштина града Градишка на сједници одржаној \_\_\_\_\_\_\_\_\_ 2026. године, д о н о с и

**О Д Л У К У**

**о начину плаћања комуналних услуга и накнада у систему обједињене наплате на подручју града Градишка**

**I Опште одредбе**

**Члан 1**.

(1) Овом одлуком прописују се услови и начин наплате комуналних услуга и накнада (у даљем тексту: комуналије) на подручју града Градишка, кроз обављање послова и вршење услуга на њиховој јединственој евиденцији, обрачуну и наплати, а све у циљу повећања ефикасности и смањења трошкова њиховог обрачуна и наплате.

(2) Заједничке послове из претходног става води град Градишка (у даљем тексту: Град) путем Система обједињене наплате (у даљем тексту: СОН).

**Члан 2.**

Под комуналном услугом и накнадом, према овој Одлуци подразумијевају се:

- испорука воде и одвођење отпадних вода - канализација;

- прикупљање и одвожење комуналног отпада;

- испорука топлотне енергије за загријавање просторија;

- комунална накнада за услуге заједничке комуналне потрошње и

- друге услуге и накнаде јавно - комуналног карактера.

**II Значење употребљених израза**

**Члан 3.**

Поједини изрази употребљени у овој Одлуци имају сљедеће значење:

а) **Комунална услуга** је дјелатност индивидуалне комуналне потрошње која обухвата услуге и производе који се могу дефинисати, измјерити и наплатити за сваког корисника појединачно;

б) **Комунална накнада** је накнада коју обрачунава Град Градишка (у даљем тексту: Град) за кориштење објеката заједничке комуналне потрошње (јавна расвјета у насељеним мјестима, одржавање јавних саобраћајних површина у насељеним мјестима, одржавање и кориштење јавних површина и др.), која обухвата комуналне услуге и производе који се могу дефинисати и измјерити, али које није могуће посебно наплатити од сваког корисника комуналне услуге према количини стварно извршене комуналне услуге или коришћењу;

в) **Давалац комуналних услуга** је комунално предузеће или друго привредно друштво којем је повјерено обављање комуналних услуга из тачке а) овог члана;

г) **Корисник комуналних услуга** је физичко лице, самостални предузетник, удружење грађана, привредно друштво и друга правна лица, органи, организације и институције јавних служби, који користе комуналне услуге из тачке а) овог члана;

д) **Обвезник комуналне накнаде** је власник стамбеног, пословног или другог простора, носилац станарског права, закупац стамбеног, пословног или другог простора, односно физичко или правно лице које користи објекте и уређаје заједничке комуналне потрошње наведене у тачки **б)** овог члана;

ђ) **Систем обједињене наплате - СОН** је посебан организациони дио градске управе овлаштен за обрачун и наплату комуналија, у своје име и за свој рачун, односно у своје име а за рачун даваоца комуналних услуга, на основу међусобно закљученог уговора;

е) **Неспоран дуг** је износ рачуна или дио износа јединственог-заједничког рачуна на који корисник комуналија није уложио приговор - рекламацију;

ж) **Споран дуг** је износ рачуна или дио износа рачуна на који је корисник кому-налија у остављеном року уложио приговор - рекламацију;

з) **Комуналије** су заједнички назив за комуналне услуге и комуналну накнаду;

и) **Централна евиденција** је евиденција коју води Град путем СОН-а, која садржи евиденцију корисника комуналних услуга и обвезника комуналне накнаде, на подручју града;

ј) **Јединствени-заједнички рачун СОН-а** је рачун који исказује збирни мјесечни износ обрачунате комуналије за сваког појединачног корисника из централне евиденције, на основу појединачно обрачунате комуналне услуге по врсти и потрошњи и обрачунатог износа утврђене комуналне накнаде.

**III Организација заједничких послова, међусобна права и обавезе учесника**

**Члан 4.**

(1) Заједнички послови из члана 1. ове Одлуке, воде се на начин да сваки давалац комуналне услуге, у складу са законом којим је регулисана дјелатност коју обавља, утврђује и води евиденцију корисника комуналне услуге коју пружа, те исту доставља СОН-у.

(2) На основу достављене евиденције из претходног става, СОН у своје име, а за рачун даваоца комунале услуге:

а) води централну евиденцију корисника комуналија;

б) врши обрачун и издаје јединствени-заједнички рачун, те врши наплату комуналија;

в) заприма приговор/рекламације корисника изјављене на јединствени-заједнички рачун СОН-а, те у координацији са даваоцима услуга на које се односи, ради на њиховом рјешавању;

г) самостално покреће и води поступак принудне наплате ненаплаћених комуналија, те заступа пред судом даваоце комуналних услуга, укључујући и поступке које је ЈКП " Топлана" а.д. Градишка, покренула против правних лица, на основу испостављених фактура (рачуна) за испоручену топлотну енергију закључно са 31. децембром 2013. године.

**Члан 5.**

Међусобна права и обавезе Града и давалаца комуналних услуга у заједничком обављању послова из члана 1. ове Одлуке, регулисаће се уговором.

**IV- Издавање и садржај јединственог-заједничког рачуна обједињене наплате**

**Члан 6.**

(1) Јединствени-заједнички рачун корисника комуналија издаје се од стране СОН-а до десетог у мјесецу за претходни мјесец. Достављање јединственог-заједничког рачуна извршиће се кориснику на законом прописани начин, најкасније до петнаестог дана у мјесецу за претходни мјесец.

(2) На јединственом-заједничком рачуну исказује се мјесечни обрачун појединачно по врсти потрошње и прописаних обавеза за накнаде са параметрима који дефинишу висину обрачуна истих, као и укупан мјесечни износ обавезе за плаћање.

(3) Јединствени-заједнички рачун садржи преглед (картицу) са износом претходног – пренесеног салда, износом одобрене корекције, износом обрачунате камате, износом задужења и уплате за претходни мјесец или период, као и укупан износ дуговања корисника на дан обрачуна.

(4) Уколико корисник комуналних услуга, односно обвезник комуналне накнаде не измири укупно дуговање до рока плаћања наведеног на рачуну, јединствени-заједнички рачун има карактер опомене пред утужење.

(5) На захтјев корисника комуналних услуга, односно обвезника комуналне накнаде, који до 15-ог у мјесецу не добије јединствени-заједнички рачун за претходни мјесец, односно исти изгуби или ненамјерно уништи, СОН ће издати копију јединственог-заједничког рачуна, без накнаде. У супротном, корисник сноси посљедице неблаговременог плаћања обрачунатих обавеза.

(6) Кориснику комуналних услуга и обвезнику комуналне накнаде који нема дуговања из претходног периода и који текуће обавезе по рачуну измири у року прописаном овом одлуком, одобраве се попуст у износу од 5 (пет) % од износа мјесечног рачуна прије обрачуна пореза.

**V- Вођење трансакционог рачуна обједињене наплате**

**Члан 7.**

(1) Уплате по јединственом-заједничком рачуну извршене од стране корисника комуналија, у корист трансакционог рачуна СОН-а отвореног код пословне банке овлаштене за обављање послова платног промета, преносе се на крају сваког радног дана на рачуне даваоца комуналних услуга, према износу обавезе за сваку комуналију наведену на јединственом-заједничком рачуну.

(2) Уколико корисник комуналије изврши дјелимичну уплату по јединственом- заједничком рачуну, таква уплата се пропорционално распоређује на обавезе по комуналијама, сразмјерно њиховом учешћу у укупном дуговању корисника по јединственом-заједничком рачуну.

**VI- Плаћање неспорног дуга корисника комуналија и принудна наплата**

**Члан 8**.

(1) Корисници комуналних услуга дужни су да неспоран дуг уплате до истека рока плаћања наведеног на јединственом-заједничком рачуну СОН-а. У случају доцње, кориснику комуналија ће се на износ неплаћене обавезе, односно укупног задужења, обрачунати и приписати затезна камата по стопи утврђеној законом.

(2) Корисници комуналија уплате по јединственом-заједничком рачуну врше на трансакциони рачун СОН-а искључиво на шалтерима овлаштених субјеката за вршење послова унутрашњег платног промета.

(3) Уколико корисник комуналија не изврши плаћање рачуна у року од два мјесеца од дана издавања рачуна, СОН ће издати опомену пред обуставу пружања комуналних услуга у писаној или електронској форми као упозорење и позив за измирење заосталих обавеза.

(4) У случају неблаговременог плаћања обавеза по јединственом-заједничком рачуну, СОН ће код надлежног суда покренути спор против корисника ради принудне наплате дуга и обрачунате камате. СОН је одговоран и дужан да судски поступак покрене у роковима који ће искључити могућност застаре потраживања неплаћених обавеза корисника комуналија, те да у сарадњи са даваоцима комуналних услуга обезбиједи све податке и информације неопходне за успјешно вођење поступка.

**VII- Приговор – рекламација корисника**

**Члан 9.**

(1) На јединствени-заједнички рачун корисник комуналија може уложити приговор-рекламацију СОН-у, у року од 8 (осам) дана од дана његовог пријема.

(2) Приговор - рекламација из претходног става улаже се писмено или у електронској форми и то на износ јединственог-заједничког рачуна у цјелости или на дио рачуна, уз јасно навођење врсте комуналије и разлога због којег приговара.

(3) Давалац комуналне услуге дужан је ријешити приговор – рекламацију, најкасније 30 (тридесет) дана од дана изјављеног приговора/рекламације корисника, достављањем писменог одговора СОН-у.

(4) Уколико се приговор – рекламација прихвати, у цјелости или дјелимично, СОН ће извршити потребну корекцију на првом наредном јединственом-заједничком рачуну корисника.

(5) Уколико се приговор/рекламација одбије, СОН ће кориснику доставити писмени одговор даваоца услуге по приговору/рекламацији.

(6) Уколико корисник комуналија не изјави приговор/рекламацију у року из става 1. овог члана, сматраће се да је сагласан са цјелокупним обрачуном приказаним на јединственом-заједничком рачуну.

**VIII-Обрачун и фактурисање комуналне накнаде**

**Члан 10.**

(1) Обрачун комуналне накнаде врши се на начин дефинисан законом и другим прописима који регулишу обављање комуналне дјелатности, на који обвезници комуналних накнада имају право жалбе у року од 15 (петнаест) дана од дана пријема рјешења.

(2) По извршности рјешења из претходног става овог члана, утврђени износ накнаде се уноси у централну евиденцију СОН-а и фактурише обвезнику кроз једи-нствени-заједнички рачун.

**IX-Прелазне и завршне одредбе**

**Члан 11**.

Надзор над примјеном ове одлуке врши начелник Одјељења за финансије, у сарадњи са даваоцима комуналних услуга, на начин дефинисан уговором из члана 5. ове одлуке.

**Члан 12.**

Ова одлука ступа на снагу осмог дана од дана објављивања у "Службеном гласнику града Градишка".

Број: \_\_\_\_\_\_\_\_\_\_\_\_\_\_\_\_\_\_

Дана:\_\_\_\_\_\_\_\_\_\_\_\_\_\_\_\_\_\_

Г р а д и ш к а

ПРЕДСЈЕДНИК

СКУПШТИНЕ ГРАДА

Рената Обрадовић-Поповић

**О Б Р А З Л О Ж Е Њ Е**

**ПРАВНИ ОСНОВ**

Правни основ садржан је у члану 39. став (3) Закона о локалној самоуправи („Службени гласник Републике Српске“ број: 97/16, 36/19, 61/21, 100/25 и 114/25) којим је прописано да скупштина града која у свом саставу нема општина може да донесе одлуку којом регулише издавање заједничког рачуна за извршене комуналне услуге јавних предузећа односно привредних друштава чији је оснивач град, као и накнаде и друге приходе које утврђују органи града у складу са законом, члана 36. и 87. Статута града Градишка („Службени гласник општине Градишка“, брoj 4/17 и „Службени гласник града Градишка, број: 5/19) којима је прописана надлежност Скупштине града Градишка, као и акти који доноси скупштина. Правни основ садржан је и у члановима 2., 6., и 16 став (4) Закона о комуналним дјелатностима („Службени гласник Републике Српске“, број 124/11, 100/17 и 114/25), којима се утврђују врсте комуналних дјелатности, овлаштење јединице локалне самоуправе да својом одлуком подробно регулише вршење комунални услуга, као и могућност да корисници комуналну услугу могу платити путем јединственог рачуна.

**РАЗЛОЗИ ЗА ДОНОШЕЊЕ**

Град Градишка је као једина јединица локалне самоуправе у Републици Српској имала јединствен систем обједињене наплате комуналних услуга и накнада, који је за резултат имао разне бенефите, како по Град Градишку, тако и по јавна комунална предузећа, али и саме грађане града Градишка.

За овај начин наплате комуналних услуга и накнада интересовање су изразиле и многе јединице локалне самоуправе у Републици Српској.

Међутим, Одлуком Уставног суда Републике Српске број: У-28/23 утврђено је да Одлука о плаћању комуналних услуга и накнада у систему обједињене наплате на подручју Општине Градишка („Службени гласник Општине Градишка“, број: 4/14) није у сагласности са Уставом Републике Српске.

Разлози неуставности, по схватању суда, су да је прекршен члана 39. Закона о локалној самоуправи из разлога што у децидно набројаним надлежностима Скупштине јединице локалне самоупарве ниједном одредбом се не даје овлашћење скупштини да својим општим актом, без законског основа и овлашћења уређује питање наплате комуналних услуга и накнада путем посебно успостављене службе у оквиру градске управе.

Исто тако, суд смтара да је прекршен и члан 16. Закона о комуналним дјелатностима („Службени гласник Републике Српске“, број: 124/11 и 100/17) који каже да се комуналне услуге врше на основу закљученог уговора између даваоца услуге и корисника и да корисник плаћа услугу на основу рачуна који му испоручи давалац услуге. Суд је ову одредбу Закона тумачио на начин да само комунална предузећа могу испостављати рачун за комуналну услугу. Исто тако, суд је тумачио да је прекршен члан 46. став 2. и члан 50. став 2. Закона о заштити потрошача у Републици Српској („Службени гласник Републике Српске“, број: 6/12, 63/14, 18/17 и 90/21) који каже да се пружање економских услуга (комуналне услуге) врше на основу закљученог уговора између потрошача и трговца и да рачун за пружање економске услуге потрошачу мора доставити посебно за сваку услугу.

Имајући у виду наведени став суда, неопходно је извршити измјену Закона о комуналним дјелатностима, Закон о локалној самоуправи и Закон о заштити потрошача на начин да се створи правна могућност комуналним предузећима, али и градовима и општинама да наплату својих услуга и накнада могу повјерити другим субектима, јавним предузећима и сл. односно да комунална предузећа чији је оснивач град или општина и сам град и општина комуналне услуге и накнаде могу наплаћивати обједињено путем једног рачуна, с исказаним услугама и накнадама појединачно, ради заштите потрошача.

На основу иницијативе Града Градишка према надлежним министарствима, али и према Савезу општина и градова Републике Српске извршене су измене и допуне сва три горе наведена закона и отклоњени су разлози неуставности онако како је то у одлуци уставног суда наведено, тако да је створен ваљан правни оквир свим јединицама локалне самоуправе које то желе да комуналне услуге и комуналне накнаде које пружа град преко својих комуналних предузећа могу наплаћивати путем јединственог рачуна.

Бенефити оваког начина наплате се састоје у томе да су све услуге на једном рачуну, плаћају се на једном мјесту, мањи су трошкови код уручења рачуна корисницима, мањи су трошкови платног промета, већа наплата уз мањем оптерећење градског буџета, могућност наплате накнада чија би појединачна наплата била неекономична, мањи судски трошкови и друго.

Исто тако, потрошач је заштићен на начин да има појединачни уговор односно да има рјешење за комуналну накнаду на које има право жалбе и поред тога има право на рекламацију по рачуну за сваку услугу.

Бенефит је и општи интерес одрживости комуналног система јединица локалне самоуправе Републике Српске кроз дисциплину плаћања од стране корисника, што доприноси како редовно и квалитетно пружање комуналних услуга, уређеност самих градова и општина али и растерећење локалних буџета кроз помоћи локалним комуналним предузећима због неплаћања комуналних услуга од стране неодговорних грађана.

**ПРИЈЕДЛОГ**

Предлаже се да Скупштина града усвоји Одлуку као у предложеном тексту.

**Обрађивач: Овлаштени предлагач:**

Одјељење за финансије

Начелник Одјељења ГРАДОНАЧЕЛНИК

Никола Мумало Зоран Аџић